《赠圆通讷禅师》
宋代·郭祥正

禅师古豪英，识之恨已晚。浩气虽自充，灵标固天产。

琼枝玉府秀，春波镜湖满。妙趣玄中玄，高谈简复简。

痊予万古病，金刀刮昏眼。朗如秋月明，不害浮云生。

始知金仙教，六幽同一情。一情亦何有，纷纷逐妍丑。

遂令世上人，浮沉嗟白首。我愿卿相知，荐师为国师。

一言了万化，尧舜诚无为。逢时扬至道，旷劫开群迷。

儒佛实皆圣，胡为相是非。本亡末愈弱，行伪言空持。

呜呼可奈何，师也予同归。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。